10 . การควบคุมภายใน

บริษัทฯ ได้เน้นระบบการควบคุมภายในเป็นหัวใจสำคัญของระบบการปฏิบัติงาน
ระบบการเสนอรายงานทางการเงิน
ระบบการปฏิบัติให้ถูกต้องตามกฎระเบียบของหน่วยงานทางการที่เกี่ยวข้อง
โดยมีวัตถุประสงค์ให้ผู้บริหาร พนักงานขององค์กร ปฏิบัติงานด้วยความถูกต้อง โปร่งใส
เป็นธรรมต่อผู้มีส่วนได้เสียต่างๆ เพื่อลดความเสี่ยงต่างๆ ที่อาจเกิดขึ้นต่อองค์กร
ทั้งนี้ให้องค์กรสามารถดำเนินธุรกิจภายใต้สภาวะการณ์ที่เปลี่ยนแปลงได้ในระยะยาว ในปี 2551
คณะกรรมการบริษัทฯ และคณะกรรมการตรวจสอบ
ได้ประเมินความเพียงพอของระบบการควบคุมภายในของบริษัทฯ แล้ว มีสาระสำคัญสรุปได้ดังนี้

10.1 องค์กรและสภาพแวดล้อม ซึ่งเป็นรากฐานที่สำคัญของระบบการควบคุมภายในที่มีประสิทธิผล
คณะกรรมการได้ดูแล ให้มีการกำหนดเป้าหมายการดำเนินธุรกิจที่เหมาะสม
และแผนการลงทุนที่ชัดเจนและวัดผลได้ เพื่อเป็นแนวทางในการปฏิบัติงานของพนักงาน
ส่วนเป้าหมายการปฏิบัติงานได้กำหนดโดยประเมินจากการคาดการณ์ที่เห็นว่าเป็นไปได้
มีการพิจารณาอย่างรอบคอบ คือ ผ่านการพิจารณาจากคณะกรรมการก่อนการกำหนดเป้าหมาย
ตลอดจนได้มีการวิเคราะห์ถึงการให้สิ่งจูงใจ
หรือผลตอบแทนแก่พนักงานแล้วว่าเป็นไปอย่างสมเหตุสมผล โดยไม่สูงหรือต่ำเกินไป
มีการจัดโครงสร้างองค์กรที่ช่วยให้ฝ่ายบริหารสามารถดำเนินงานได้อย่างมีประสิทธิภาพ
โดยมีการจัดทำแนวทางและการมอบอำนาจให้ผู้บริหารและแสดงโครงสร้างองค์กร
ซึ่งผ่านการพิจารณาจากคณะกรรมการบริษัทเพื่อให้ผู้บริหารสามารถสื่อสารประสานงาน
และกำกับการปฏิบัติงานขององค์กรให้เป็นไปตามเป้าหมาย
และติดตามการดำเนินงานของบริษัทที่ลงทุนทั้งในประเทศและต่างประเทศ
โดยแยกอย่างชัดเจนตามประเภทสายธุรกิจ ตามภูมิศาสตร์ มีการกำหนดเป้าหมายแต่ละปีล่วงหน้า
รวมถึงทำการวัดผลทุกเดือนโดยมีกรรมการตรวจสอบเข้าประชุมอย่างสม่ำเสมอ
ตลอดจนมีการทบทวนแผนงานอย่างน้อยปีละ 1 ครั้ง ในส่วนการทำงานของพนักงาน
นอกจากการวัดผลตามแผนแล้ว ยังมีการกำหนดระยะเวลาของงานที่ต้องแล้วเสร็จ นอกจากนี้
บริษัทมีข้อกำหนดเกี่ยวกับจริยธรรม
และข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับกิจการ
เป็นลายลักษณ์อักษร รวมทั้งบทลงโทษหากมีการฝ่าฝืน
ซึ่งเป็นข้อกำหนดในคู่มือฝ่ายบริหารและระเบียบพนักงานในหมวดวินัยและการลงโทษทางวินัย
ระเบียบเกี่ยวกับการรักษาความลับ
และมีค่านิยมสำหรับการดำเนินงานภายใต้หลักจริยธรรมทางธุรกิจคือ คุณธรรม คุณภาพ คุณประโยชน์
ต่อผู้มีส่วนได้เสียที่เกี่ยวข้อง ในเรื่องธุรกรรมทางการเงิน การจัดซื้อ และการบริหารทั่วไป บริษัทฯ
มีการจัดทำนโยบายและระเบียบวิธีปฏิบัติงานเป็นลายลักษณ์อักษรที่รัดกุม และเพื่อป้องกันการทุจริต
ภายใต้การกำหนดนโยบายและแผนการปฏิบัติงาน บริษัทฯ ได้คำนึงถึงความเป็นธรรมต่อคู่ค้า ลูกค้า
และผู้มีส่วนได้เสียทุกฝ่าย เพื่อประโยชน์ของบริษัทและผู้ลงทุนในระยะยาวเช่นกัน

 10.2 การบริหารความเสี่ยง

บริษัทฯ มีคณะกรรมการบริหารความเสี่ยง ทำหน้าที่ประเมินเหตุการณ์ที่เป็นสาเหตุของความเสี่ยง
ซึ่งอาจมาจากปัจจัยภายใน และปัจจัยภายนอก โดยประเมินจากสภาวะการตลาด เศรษฐกิจ สังคม
เทคโนโลยีที่เปลี่ยนไป รวมทั้งการเมือง และผลกระทบจากอัตราแลกเปลี่ยน ทั้งนี้ บริษัทฯ
ได้แบ่งประเภทความเสี่ยง ตามด้านต่างๆ คือ ด้านธุรกิจ ด้านการดำเนินงาน ด้านการเงิน
และปัจจัยที่มาจากเหตุการณ์ภายนอก โดยในแต่ละด้านพิจารณาลักษณะความเสี่ยงเรื่องต่างๆ
วิเคราะห์โอกาสที่จะเกิด และผลกระทบที่อาจเกิดขึ้นกับบริษัท
การจัดลำดับความสำคัญที่มีนัยสำคัญต่อบริษัท
และกำหนดมาตรการเพื่อลดความเสี่ยงให้อยู่ในระดับที่เหมาะสม ซึ่งเมื่อเวลาผ่านไป
มีการติดตามทบทวนผลการประเมินและปรับปรุงข้อมูลให้ทันสถานการณ์เป็นระยะๆ
เพื่อกำหนดนโยบาย และติดตามดูแลเรื่องนี้ให้ครอบคลุมทั้งองค์กร
และกำหนดให้คณะทำงานที่เกี่ยวข้องดำเนินงานต่างๆ ในขั้นตอนต่อไป
ตัวอย่างเช่นการประเมินความเสี่ยงเกี่ยวกับผลตอบแทนในอนาคตที่อาจไม่บรรลุจุดประสงค์และหามาตรการแก้ไขเป็นต้น
ทั้งนี้ มีระบบการสื่อสารให้พนักงานที่เกี่ยวข้องรับทราบ
และปฏิบัติตามมาตรการการบริหารจัดการเพื่อลดความเสี่ยง
และให้กรรมการผู้จัดการของแต่ละหน่วยงานรายงานผลการดำเนินงานในเรื่องนี้เป็นระยะ
เพื่อเป็นการติดตามว่าแต่ละหน่วยงานทางธุรกิจมีการปฏิบัติตามมาตรการหรือแผนงานที่ได้กำหนดไว้แล้ว

10.3 การควบคุมการปฏิบัติงานของฝ่ายบริหาร

บริษัทฯ มีการกำหนดขอบเขตอำนาจหน้าที่
และอำนาจอนุมัติวงเงินของฝ่ายบริหารในแต่ละระดับไว้อย่างชัดเจน และเป็นลายลักษณ์อักษร
ในการแบ่งแยกหน้าที่ความรับผิดชอบ มีการแยกงานสามด้านต่อไปนี้ออกจากกันโดยเด็ดขาด
เพื่อเป็นการตรวจสอบซึ่งกันและกันได้ คือ หน้าที่ในการอนุมัติ
หน้าที่ของการบันทึกรายการบัญชีและข้อมูลสารสนเทศ และหน้าที่ในการดูแลจัดเก็บทรัพย์สิน
ส่วนในกรณีที่บริษัทมีการทำธุรกรรมกับผู้ถือหุ้นรายใหญ่ กรรมการ ผู้บริหาร หรือ
ผู้ที่เกี่ยวข้องกับบุคคลดังกล่าวนั้น
จะเป็นรายการระหว่างกันที่มีประเภทรายการเป็นไปตามธุรกิจปกติของบริษัท
และมีเงื่อนไขทางการค้าโดยทั่วไป ซึ่งถือปฏิบัติเช่นเดียวกับบุคคลภายนอกอื่น ๆ
โดยได้คำนึงถึงประโยชน์สูงสุดของบริษัทเป็นสำคัญ
และการพิจารณาอนุมัติการทำธุรกรรมได้กระทำโดยผู้ที่ไม่มีส่วนได้ส่วนเสียในธุรกรรมนั้น ทั้งนี้
บริษัทฯได้ปฏิบัติตามหลักเกณฑ์ของตลาดหลักทรัพย์แห่งประเทศไทย และ ก.ล.ต.
เรื่องรายการที่เกี่ยวโยงกัน และมีการเปิดเผยข้อมูลทั้งผ่านช่องทางของตลาดหลักทรัพย์ฯ
และ/หรือในหมายเหตุประกอบงบการเงินด้วย ในกรณีที่มีการทำธุรกรรมกับบุคคลที่เกี่ยวโยงกัน
เช่นผู้ถือหุ้นรายใหญ่ ผู้บริหารฯ มาตรการของบริษัทฯ
ได้ครอบคลุมถึงกรณีที่ผู้เกี่ยวข้องดังกล่าวนำโอกาส
หรือประโยชน์ของบริษัทไปใช้เพื่อประโยชน์ส่วนตัวด้วย ซึ่งกำหนดในคู่มือฝ่ายบริหาร
ในกรณีที่บริษัทมีการอนุมัติ ธุรกรรมกับผู้ที่เกี่ยวข้องในลักษณะที่มีผลผูกพันบริษัทในระยะยาว เช่น
การซื้อขายสินค้า การค้ำประกัน
บริษัทมีการติดตามให้ปฏิบัติตามเงื่อนไขที่ตกลงกันไว้ตลอดระยะเวลาที่มีผลผูกพันกับบริษัท
ในกรณีที่บริษัทมีเงินลงทุนในบริษัทย่อยหรือบริษัทร่วม
บริษัทมีการติดตามดูแลผลการดำเนินงานของบริษัทย่อยหรือบริษัทร่วมอย่างสม่ำเสมอ
รวมทั้งมีการกำหนดทิศทางให้บุคคลที่บริษัท
แต่งตั้งให้เป็นกรรมการหรือผู้บริหารในบริษัทดังกล่าวถือปฏิบัติด้วย
นอกจากนี้บริษัทมีมาตรการและนโยบายที่จะติดตามให้การดำเนินงานของบริษัทเป็นไปตามกฎหมายที่เกี่ยวข้องทุกประการ
ทั้งนี้เพื่อลดความเสี่ยงในการประกอบธุรกิจ และให้บริษัทมีการกำกับดูแลกิจการที่ดี

10.4 ระบบสารสนเทศและการสื่อสารข้อมูล

บริษัทฯ ให้ความสำคัญกับระบบสารสนเทศและการสื่อสารข้อมูลเป็นอย่างมาก
เนื่องจากการตัดสินใจในเรื่องต่าง ๆ อยู่บนพื้นฐานของข้อมูลที่เพียงพอและถูกต้อง ดังนั้น
การเสนอเรื่องให้คณะกรรมการพิจารณา จึงมีการจัดข้อมูลที่สำคัญอย่างเพียงพอ
เพื่อประกอบการตัดสินใจ โดยกรรมการบริษัทจะได้รับหนังสือนัดประชุม
หรือเอกสารประกอบการประชุมที่จำเป็นและเพียงพอ อย่างน้อย 7 วัน ก่อนการประชุม
ในรายงานการประชุมกรรมการ มีการบันทึกรายละเอียดตามควร เช่น เรื่องที่เสนอ ข้อซักถาม
ความเห็นหรือข้อสังเกตของกรรมการ ทั้งที่เห็นด้วยและไม่เห็นด้วย พร้อมเหตุผล (ถ้ามี)
ในเรื่องของการจัดเก็บเอกสารประกอบการบันทึกบัญชี บริษัทได้จัดเก็บครบถ้วน
โดยแยกเป็นหมวดหมู่ และไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้
ส่วนในเรื่องของนโยบายบัญชี คณะกรรมการได้พิจารณาแล้วว่า
ฝ่ายบริหารได้ใช้นโยบายการบัญชีตามมาตรฐานการบัญชีที่รับรองทั่วไป
และเหมาะสมกับลักษณะธุรกิจของบริษัท
เพื่อสะท้อนให้แสดงผลประกอบการที่เป็นไปตามความเป็นจริง มีสาระสำคัญครบถ้วนและถูกต้อง ทั้งนี้
หลักการปฏิบัติดังกล่าว สอดคล้องกับพระราชบัญญัติการบัญชี พ.ศ.2543

10.5 ระบบการติดตาม

เพื่อให้การดำเนินงานมีประสิทธิภาพและประสิทธิผล บริษัทฯ มีการกำหนดเป้าหมายการดำเนินธุรกิจ
คณะกรรมการได้เปรียบเทียบผลการดำเนินงานของฝ่ายบริหารว่าเป็นไปตามเป้าหมายที่กำหนดไว้หรือไม่
ในกรณีที่ผลการดำเนินงานที่เกิดขึ้นมีความแตกต่างจากเป้าหมายที่กำหนดไว้ บริษัทฯ
ได้ดำเนินการแก้ไขภายในระยะเวลาที่เหมาะสม โดยการแก้ไขจะพิจารณาเป็นแต่ละกรณี
ในเรื่องใดที่ไม่สามารถแก้ไขได้ อันเนื่องมาจากสิ่งแวดล้อมหรือข้อจำกัดที่ทำให้แก้ไขไม่ได้
คณะกรรมการก็จะรับทราบถึงการดำเนินการที่จะต้องปรับเปลี่ยน นอกจากนี้
บริษัทจัดให้มีการตรวจสอบการปฏิบัติตามระบบการควบคุมภายในที่วางไว้อย่างสม่ำเสมอ
โดยการรายงานผลการตรวจสอบให้รายงานตรงต่อคณะกรรมการตรวจสอบ
ทั้งนี้เพื่อให้ผู้ตรวจสอบภายในสามารถปฏิบัติงานได้อย่างอิสระ
และเสนอรายงานได้อย่างตรงไปตรงมา ถ้ามีการตรวจพบข้อบกพร่องที่เป็นสาระสำคัญ
ได้กำหนดให้รายงานต่อคณะกรรมการตรวจสอบโดยพลัน
เพื่อจะได้พิจารณาสั่งการแก้ไขภายในระยะเวลาอันสมควร ทั้งนี้ถ้ามีกรณีการเกิดเหตุการณ์ทุจริต
หรือสงสัยว่ามีเหตุการณ์ทุจริต หรือมีการปฏิบัติที่ฝ่าฝืนกฎหมาย
หรือมีการกระทำที่ผิดปกติอื่นซึ่งอาจจะมีผลกระทบต่อชื่อเสียง
และฐานะการเงินของบริษัทอย่างมีนัยสำคัญ
ฝ่ายจัดการต้องรายงานความคืบหน้าในการปรับปรุงข้อบกพร่องหรือเหตุการณ์ดังกล่าว
ต่อคณะกรรมการตรวจสอบ และคณะกรรมการบริษัท บริษัทฯ กำหนดไว้ว่า
ในกรณีที่คณะกรรมการตรวจสอบมีความเห็นแตกต่างไปจากความเห็นของคณะกรรมการบริษัทฯ
ก็จะมีบันทึกเป็นลายลักษณ์อักษรในรายงานการประชุมไว้ด้วย
แต่ทั้งนี้ยังไม่มีเหตุการณ์ดังกล่าวเกิดขึ้นเช่นนั้น ทั้งนี้บริษัทฯ
ได้เปิดเผยรายงานการกำกับดูแลกิจการของคณะกรรมการตรวจสอบไว้แล้วตามเอกสารแนบหมายเลข
13 เรื่องรายงานคณะกรรมการตรวจสอบ